钦定古今图书集成/明伦汇编/官常典/第277卷 > 《集贤殿书院奉敕送学士张说上赐宴序》
## 钦定古今图书集成/明伦汇编/官常典/第277卷 > 《集贤殿书院奉敕送学士张说上赐宴序》

唐张九龄

集贤殿者，本集仙殿也。上不以“惟睿”作圣，而犹垂意
好学，用相必本于经术，图王亦始于师臣。及乎鸿生
硕儒，博闻多识之士，自开元肇建，以迄于今，大用征
集，焕乎广内，而听政馀暇，式䜩在兹。忠臣嘉宾，得尽
心之所，聪明文思，有光被之德。故下以道亲，上亦欢
甚。即于御座，爰发德音，以为“候彼神人。”事虽前载，传
于方士，言固不经，遂改为《集贤》。去华务实。且有后命，
增其学秩。是以集贤之庭，更为论思之室矣。中书令
燕国公，外弼庶绩，以奉沃心之谋；内讲《六经》，以成润
色之业。故得出入华殿，师长翰林。惟帝用臧，固天所
赖。拜命之日，荷宠有加，降圣酒之罍，颁御厨之膳，食
以乐侑，人斯德饱。时有侍中安阳公等，承恩送焉；学
士、右散骑常侍东海公等，摄职在焉。或稷契大贤，或
渊云诸彦。文王多士，周室以宁；武帝得人，汉家为盛。
而高视前古，独不在于今乎？咸可赋诗，以光鸿烈